ପିଙ୍କି ପ୍ରଧାନ ଜଣେ ଓଡ଼ିଆ ଅଭିନେତ୍ରୀ । ସେ ମୁଖ୍ୟତଃ ଓଡ଼ିଆ କଥାଚିତ୍ରରେ ଅଭିନୟ କରନ୍ତି । ୨୦୧୪ ମସିହା ନିର୍ବାଚନ ସମୟରେ ପିଙ୍କି ଭାରତୀୟ ଜନତା ପାର୍ଟିରେ ଯୋଗ ଦେଇଥିଲେ । ପିଙ୍କିଙ୍କର ଜନ୍ମ ଗଞ୍ଜାମ ଜିଲ୍ଲାରେ ହୋଇଥିଲା । ସେ ଏକାଧାରାରେ ଜଣେ ମଡେଲ୍, ଅଭିନେତ୍ରୀ, ଉପସ୍ଥାପିକା ତଥା ପ୍ରଚ୍ଛଦପଟ ଗାୟିକା ଭାବରେ ପରିଚିତ।
ପ୍ରଥମେ ତାଙ୍କର ନୃତ୍ୟ ପ୍ରତି ରୁଚି ଥିଲା ଏବଂ ପରେ ସେ ଅଭିନୟ ଦୁନିଆକୁ ଆସିଥିଲେ । ଚଳଚ୍ଚିତ୍ରେର ଅଭିନୟ କରିବା ସହିତ ବିଭିନ୍ନ ବିଜ୍ଞାପନରେ ମଡେଲ୍ ଭାବେ ସେ କାମ କରିଛନ୍ତି । ତାଙ୍କ ଅଭିନୀତ ପ୍ରଥମ ଓଡ଼ିଆ ଚଳଚ୍ଚିତ୍ର "ଯେ ପାଞ୍ଚେ ପର ମନ୍ଦ" । ଏହି ଚଳଚ୍ଚିତ୍ରରେ ସେ ଅଭିନେତା ସିଦ୍ଧାନ୍ତ ମହାପାତ୍ରଙ୍କ ବିପକ୍ଷରେ ନାୟିକା ସାଜିଥିଲେ । ତାଙ୍କର ଭୂମିକା କେବଳ ନାଚ କି ମଡେଲିଂରେ ସୀମିତ ରହି ନାହିଁ; ସେ ଭଲ ଗୀତ ମଧ୍ୟ ଗାଆନ୍ତି । ଚଳଚ୍ଚିତ୍ର ସହିତ ମେଗାଧାରାବାହିକରେ ମଧ୍ୟ କାମ କରିଛନ୍ତି । ତରଙ୍ଗରେ ପ୍ରସାରିତ ହୋଇଥିବା ମେଗାଧାରାବାହିକ "ଅବୁଝା ଏ ମନ"ରେ ସେ ଅଭିନୟ କରିଛନ୍ତି ।
ସେ ଆଙ୍କର୍ ଭାବେ ଅନେକ କାର୍ଯ୍ୟକ୍ରମକୁ ସଞ୍ଚାଳନ କରିଛନ୍ତି "ବୁମ୍ ସାକା ଲାକା", "ବିଗ୍ ବ୍ରେକ୍","ଗୃହଲକ୍ଷ୍ମୀ" ଏବଂ "ରୋଷେଇ ଖାସ୍ କଥା ବିନ୍ଦାସ" ଆଦି ଭଳି ବିଭିନ୍ନ ପ୍ରକାରର କାର୍ଯ୍ୟକ୍ରମରେ ଉପସ୍ଥାପିକା ଭାବେ ନଜର ଆସିଛନ୍ତି । ଏହାଛଡ଼ା ସେ ବିଚାରକ ଭାବେ ମଧ୍ୟ ଦାୟିତ୍ୱ ଗ୍ରହଣ କରିଛନ୍ତି । "ରଜ କୁଇନ୍", ଏବଂ "ସ୍ୱର ଓଡ଼ିଶା"ର ପ୍ରଭୃତି ସୋରେ ସେ ବିଚାରକ ଦାୟିତ୍ୱ ତୁଲାଇଛନ୍ତି । ବର୍ତ୍ତମାନ ସାର୍ଥକ ଟିଭିରେ ପ୍ରସାରିତ "ରଜ କୁଇନ୍ ଏକ ସାଥ୍"ରେ ମୁଖ୍ୟ ବିଚାରକର ଭୂମିକା ନିର୍ବାହ କରୁଛନ୍ତି ।
ପିଙ୍କି ପ୍ରଧାନ ଅନେକ ଓଡ଼ିଆ ଆଧୁନିକ ଏବଂ ଭଜନ ଆଲବମ୍ କରିଛନ୍ତି । ନିଜ ଅଭିନୀତ ଆଲବମ୍ରେ ପ୍ରଚ୍ଛଦପଟ ଗାୟିକା ଭାବେ ଗୀତ ମଧ୍ୟ ଗାଇଛନ୍ତି ।
